Rasmus Jarlov (KF), 2023-12-07:
Mange tak for det.
Når der foregår noget mistænkeligt og kritisabelt i en dansk regering, skal det undersøges og belyses.
Det er helt afgørende for, at vi har en ordentlig regeringsførelse i Danmark, at Folketinget tager det ansvar alvorligt.
I FE-sagen må man jo nok sige, at der er foregået ting, der er kritisable og mistænkelige.
Det er meget lukket, og det er meget usikkert, præcis hvad forløbet har været, men tilbage står i hvert fald, at de danske efterretningstjenester er blevet kastet ud i et kaos, og at der er blevet forsøgt ført nogle sager under meget høj bevågenhed og meget stor dramatik mod Claus Hjort Frederiksen og Lars Findsen og en medarbejder mere.
De sager er faldet til jorden.
Højesteret underkendte grundlaget for at føre sagerne, og derfor står vi nu tilbage med, at hele det her forløb ligner ét stort rod.
Vi ved som sagt ikke, præcis hvad der er foregået, men vi vil gerne vide det.
Det vækker naturligvis nogle spørgsmål, når det er sådan, at en ledende oppositionspolitiker forsøges smidt i fængsel på en meget, meget alvorlig anklage, og når man arresterer en chef for en efterretningstjeneste.
Vi synes, at det ville være meget klædeligt, både for regeringen og resten af Folketinget, at man bakkede op om, at sagerne bliver undersøgt til bunds, så vi kan finde ud af, om tingene er foregået efter bogen, om tingene er foregået lovligt, om tingene er foregået kompetent, og om tingene er foregået ordentligt.
Regeringen ønsker ikke, at tingene bliver undersøgt ordentligt, og har derfor tænkt sig at lave en undersøgelse, som ikke kommer til bunds i sagerne, og hvor store dele regeringen vil være undtaget fra at blive undersøgt.
Det synes vi at sagen fortjener, fordi det er så alvorlig en sag, der er tale om.
Vi har ikke på forhånd draget konklusioner om, hvad der er foregået, men vi synes, at vi ville svigte vores opgave som en vagthund for god regeringsførelse i Danmark, hvis ikke vi pressede på for at få sådan en undersøgelse.
For der er grund til at tro, at der kan være foregået alvorlige fejl i regeringen, og i hvert fald at hele det her forløb kunne have været undgået.
Det er meget naturligt, at en regering altid forsøger at unddrage sig at blive undersøgt, især hvis den ikke har rent mel i posen.
Det danske Folketing er de eneste, der kan stoppe den slags dårlig regeringsførelse.
Der er ingen andre end os, der kan gøre det.
Derfor er det et meget stort problem, at vi ikke gør det, og at der sidder folketingsmedlemmer her, hvis loyalitet over for regeringen er større end over for en ordentlig regeringsførelse i Danmark.
Situationen er speciel, fordi vi har en flertalsregering, og i moderne tid er Folketing og regering smeltet sammen, således at Folketinget ikke længere er den vagthund over for regeringer, som Folketinget burde være.
Vi havde forventet, at hele oppositionen i hvert fald ville kunne samles om at få sagerne undersøgt, men i dag har vi så måttet konstatere, at Socialistisk Folkeparti ikke vil være med til, at sagerne bliver undersøgt til bunds.
Det kaster en redningskrans ud til regeringen.
Det blåstempler den mangelfulde undersøgelse, som regeringen vil lave, og det sætter jo et meget mindre pres på regeringen, end der ville have været, hvis oppositionen havde stået sammen.